დანართი N3

*პროექტი*

**სამართლის დარგობრივი მახასიათებელი**

**I და II საფეხურები**

**კვალიფიკაციათა ეროვნული ჩარჩოს VI და VII დონეები**

12.12.2019

მიღების/განახლების თარიღი

**უმაღლესი განათლების პირველი და მეორე საფეხურები**

1. **შესავალი**

მოცემული დარგობრივი მახასიათებელი [[1]](#footnote-1)არის აკადემიური განათლების სტანდარტი, რომელიც სამართლის სფეროს I და II საფეხურის საგანმანათლებლო პროგრამებისთვის განსაზღვრავს კვალიფიკაციის მისანიჭებლად აუცილებელი სწავლის შედეგების მინიმალურ სტანდარტს, მათ მისაღწევად საჭირო სწავლება-სწავლისა და შეფასების მიდგომებს. წინამდებარე დარგობრივი მახასიათებელი განსაზღვრავს ძირითად მახასიათებლებსა და შესაძლებლობებს, რომლებიც მოეთხოვება სამართლის ბაკალავრსა და მაგისტრს.

სამართლის დარგობრივი მახასიათებლის მიზანია ხელი შეუწყოს შესაბამისი სფეროს საბაკალავრო (I საფეხური) და სამაგისტრო (II საფეხური) საგანმანათლებლო პროგრამების შემუშავებას, სტუდენტთა მობილობას, კვალიფიკაციის მფლობელთა კვალიფიკაციის საერთაშორისო დონეზე აღიარებას, იურისტის პროფესიაში შესვლასა და დასაქმებას. ის განსაზღვრავს, რა მოეთხოვება პირს სამართალში საბაკალავრო და სამაგისტრო საფეხურზე სწავლის დასრულების შემდგომ დარგთან მიმართებით, ცოდნის, საქმიანობისა და გაცნობიერების თვალსაზრისით.

მოცემული დარგობრივი მახასიათებელის გაცნობა საჭიროა იმ შემთხვევაში, თუ თქვენ:

* მონაწილეობთ სამართლის ან მასთან დაკავშირებული საგნების სასწავლო პროგრამების შემუშავებაში, განხორციელებასა და განხილვაში.

მოცემული დოკუმენტის წაკითხვა რეკომენდებულია იმ შემთხვევაში, თუ თქვენ ხართ:

* პოტენციური სტუდენტი, რომელსაც სურს სამართლის სწავლა ან საგნის შემსწავლელი მოქმედი სტუდენტი, რომელსაც აინტერესებს, რას მოიცავს სამართლის სწავლა;
* დამსაქმებელი, რომელსაც სურს მიიღოს ინფორმაცია სამართლის კვალიფიკაციის მფლობელის ცოდნასა და უნარებთან დაკავშირებული ზოგადი მოთხოვნების შესახებ.

დარგობრივი მახასიათებლის მოქმედების ვადაა 7 წელი. მოცემული დარგობრივი მახასიათებლის აღიარება და დაცვა სავალდებულოა ყველა საგანმანათლებლო დაწესებულებისათვის, სადაც ისწავლება სამართალი, ხოლო საგანმანათლებლო პროგრამის ზუსტი, დეტალური შინაარსი და მისი განხორციელებისა და შეფასების გზები განისაზღვრება თითოეული საგანმანათლებლო დაწესებულების მიერ ინდივიდუალურად, საქართველოს მოქმედი კანონმდებლობის შესაბამისად. დარგობრივ მახასიათებელთან საგანმანათლებლო პროგრამის შესაბამისობის მონიტორინგის ჩატარება შესაძლებელია პერიოდულად, მოქმედი აკრედიტაციის, შესაბამისი პროცესებისა და პროცედურების საფუძველზე.

დარგობრივ მახასიათებელში აღწერილია სამართლის სფერო, სამართალში ბაკალავრისა და მაგისტრის აკადემიური ხარისხის მისანიჭებლად აუცილებელი სწავლის შედეგები, სწავლა-სწავლებისა და შეფასების მეთოდები, სხვა დამატებითი ინფორმაცია.

წინამდებარე დარგობრივი მახასიათებელი, სწავლასა და სწავლებასთან, შეფასებასა და რესურსებთან დაკავშირებულ ინფორმაციასთან ერთად, სხვა დამატებით სახელმძღვანელო წესებსაც მოიცავს. დარგობრივი მახასიათებლის აღნიშნული ნაწილი არასავალდებულო, სარეკომენდაციო ხასიათისაა.

სამართლის დარგობრივი მახასიათებლის განახლების საფუძველს წარმოადგენს აღნიშნული დოკუმენტის შესაბამისობაში მოყვანა ეროვნული კვალიფიკაციების ჩარჩოს არსებულ და დასაქმების ბაზრის მოთხოვნებთან.

Law Subject Benchmark Statement.

1. **სწავლის სფეროს აღწერა**

სამართალი შეისწავლის სოციალური წესრიგის ფორმალური შენარჩუნების პრინციპებსა და პროცედურებს. სამართლის დანიშნულებაა საზოგადოებაში ინდივიდთა, ინდივიდთა და სახელმწიფოს შორის ურთიერთობების მოწესრიგება შესაძლო ინტერესთა კონფლიქტების სამართლიანად გადაჭრისა და მხარეთა ინტერესების სამართლიანი დაბალანსების გზით. სამართლებრივი წესრიგი დგინდება კანონით და მისი სათანადოდ განმარტებით, რა დროსაც, სამართლიანობის პრინციპთან ერთად, გამოიყენება სხვა ისეთი პრინციპებიც, როგორებიცაა, მაგალითად, მინიმალური ჩარევის, თანაზომიერების, ეფექტიანობის, ეკონომიურობის, თანმიმდევრულობის, აღსრულებადობის პრინციპები.

იურისტის პროფესია ემსახურება სამართლის დანიშნულების რეალიზებასა და სამართლებრივი წესრიგის უზრუნველყოფას.

სამართლის საბაკალავრო პროგრამა იძლევა სამართლის ძირითად პრინციპებსა და მეთოდებში, სამართლის ეროვნული სისტემის დეტალურ სფეროებსა (სწავლის სფეროების კლასიფიკატორში: საჯარო სამართალი, სისხლის სამართალი, კერძო სამართალი) და საერთაშორისო სამართლის სისტემის ფართო ცოდნას, რომელიც მოიცავს თეორიებისა და პრინციპების კრიტიკულ გააზრებასა და ცოდნის ძირითად უახლეს ასპექტებს, ავითარებს სამართლის სფეროსა და იურისტის საქმიანობისთვის დამახასიათებელ შემეცნებით, პრაქტიკულ უნარებს რთული და გაუთვალისწინებელი სამართლებრივი პრობლემის დამოუკიდებლად, საკუთარი პასუხისმგებლობით გადაჭრისათვის; ზოგადად, ხელს უწყობს პროფესიული პასუხისმგებლობისა და ეთიკის გაცნობიერებას, არის იურისტის პროფესიაში შესვლის საშუალება კერძო თუ საჯარო სფეროში დასაქმებული პირებისათვის, მათ შორის, საჯარო უფლებამოსილებით აღჭურვილი პირებისათვის.

გარდა სამართალში ბაკალავრის აკადემიური ხარისხის მოპოვებისა, ადვოკატის, ნოტარიუსისა და პროკურორის პროფესიაში შესვლის წინაპირობად ეროვნული კანონმდებლობით განსაზღვრულია შესაბამისი საკვალიფიკაციო გამოცდის ჩაბარება.

სამართლის სამაგისტრო პროგრამა იძლევა სამართალში, სამართლის სისტემის ერთ ან რამდენიმე დეტალურ ან/და კონკრეტულ სფეროსა ან/და საერთაშორისო სამართალში ღრმა და სისტემურ ცოდნას, მისი კრიტიკული გააზრების შესაძლებლობას, სამართლის ვიწრო, დეტალურ ან/და კონკრეტულ სფეროში სწავლის ან/და საქმიანობის ზოგიერ უახლეს მიღწევას; იგი ფოკუსირებულია პრაქტიკული, მათ შორის, სამოსამართლო პროფესიული და კვლევითი კომპონენტის დამოუკიდებლად შესრულებით - ინოვაციური, ორიგინალური იდეების ფორმირების უნარის განვითარებაზე.

სამართლის სამაგისტრო პროგრამაზე დაშვების წინაპირობაა სამართალში ბაკალავრის აკადემიური ხარისხის მოპოვება. სამართალსა ან მის რომელიმე დეტალურ/კონკრეტულ სფეროში მაგისტრის აკადემიური ხარისხის მოპოვება, ეროვნული კანონმდებლობით განსაზღვრულ სხვა მოთხოვნებთან ერთად, მოსამართლის პროფესიაში შესვლის წინაპირობაა და საქართველოს კანონმდებლობის ამ მოთხოვნიდან გამომდინარე, სამართლის დეტალურ/კონკრეტულ სფეროში, მათ შორის, საერთაშორისო სამართალში მაგისტრის აკადემიური ხარისხის მოპოვება, სამართალში მაგისტრის აკადემიური ხარისხის ფლობას უტოლდება.

1. **სწავლის შედეგები**

დარგობრივი მახასიათებლით გათვალისწინებული სწავლის შედეგები მიმართულია იმ ცოდნის, უნარებისა და ღირებულებებისკენ, რომლებიც სტუდენტს მოეთხოვება შესაბამის საფეხურზე (ბაკალავრიატი ან მაგისტრატურა) სწავლის დასრულებისას.დარგობრივ მახასიათებელში მოცემული სწავლის შედეგები გამოცალკევებადია; ისინი ემატება სწავლის იმ შედეგებს, რომელთა მიღწევაც, საუკეთესო საერთაშორისო პრაქტიკის, საქართველოში საგანმანათლებლო პროგრამის აკრედიტაციისა და მასთან დაკავშირებული პროცესის საფუძველზე, მოითხოვება საგანმანათლებლო დაწესებულების მიერ შეთავაზებული საგანმანათლებლო პროგრამის კურიკულუმით, თუ ამ კურიკულუმით განსაზღვრული კონკრეტული სასწავლო დისციპლინის სწავლის შედეგებით.

1. **სამართალში ბაკალავრის აკადემიური ხარისხის მოსაპოვებლად აუცილებელი სწავლის შედეგები:**
   1. **ცოდნა და გაცნობიერება**

სამართლის ბაკალავრი:ახდენს სამართლის არსის, ძირითადი პრინციპების, სამართლებრივი სისტემებისა და ქართული სამართლის ისტორიული წყაროების იდენტიფიცირებას;

* აღწერს და განმარტავს სამართლის საგანმანათლებლო პროგრამის კურიკულუმით გათვალისწინებულ დარგობრივ სასწავლო დისციპლინებში ძირითად თეორიებს, წესებს, პრინციპებსა და თავისებურებებს, მათ შორის:
* ადამიანის უფლებათა კონცეპტუალურ და ღირებულებით მნიშვნელობას, შეზღუდვის პრინციპებსა და დაცვის ეროვნულ მექანიზმს; სახელმწიფო მოწყობის ძირითად პრინციპებსა და ეროვნულ მოდელს; ადმინისტრაციული ორგანოების საქმიანობის ფორმებს, სამართალწარმოების თავისებურებებს;
* კერძო სამართლის სისტემას, სამოქალაქო სამართლის უზოგადეს ცნებებსა და პრინციპებს, სამეწარმეო თავისუფლებისა და შრომის უფლების დაცვის ეროვნულ მექანიზმებს, სამართალწარმოების თავისებურებებს;
* სისხლის სამართლის პრინციპებს, დანაშაულის არსსა და სახეებს, სასჯელის სისტემას, სისხლის სამართალწარმოების სტადიებსა და თავისებურებებს;
* საერთაშორისო სამართლის სისტემასა და ძირითად პრინციპებს, ინსტიტუტებსა და მექანიზმებს, საერთაშორისო და ეროვნული სამართლის თანაფარდობას, სახელმწიფოსათვის დადგენილ უფლებებსა და ვალდებულებებს, პასუხისმგებლობების მექანიზმებს.
* აღწერს იურიდიული პროფესიული მრავალფეროვანი საქმიანობის განხორციელების გზებს და ცალკეულ იურიდიულ პროფესიებში გამოყენებად პროფესიული ქცევის წესებს.
  1. **უნარი**

სამართლის ბაკალავრს შეუძლია:

* პირველადი სამეცნიერო, ნორმატიული და პრეცედენტული წყაროების მოძიება, მოკვლევა, აღრიცხვა, გამოყენება და შენახვა;
* ზეპირი და წერილობითი ეფექტური კომუნიკაცია, კერძოდ, ისე, როგორც ეს მოეთხოვება პირს პროფესიაში შესვლისათვის, მათ შორის, იურიდიული დოკუმენტების შედგენა, პროფესიული აზრის გასაგებად გადმოცემა, როგორც პროფესიული (იგულისხმება სასამართლო საქმისწარმოებაც), ისე - არაპროფესიული აუდიტორისთვის;
* სამართლებრივი პრობლემისა და დავის გადაწყვეტის შესაძლო გზების იდენტიფიცირება; რაციონალური, დასაბუთებული გადაწყვეტილებების მიღება; დავის/სამართლებრივი პრობლემის გადაჭრა ყველა მხარის მიერ წარმოდგენილი არგუმენტების გაანალიზების საფუძველზე, სასამართლო პროცესისა და დავების გადაწყვეტის სხვა პოტენციური და კანონიერი საშუალების გამოყენებით;
* არასტრუქტურირებული ან უცნობი სიტუაციების, პრობლემების და გამოწვევების ამოცნობა, რომლებიც საჭიროებს სახელმძღვანელო მითითებების მიღებასა და შესაბამისად მოქმედებას;
* ეფექტურად მუშაობა როგორც გუნდურად, ისე - დამოუკიდებლად.
  1. **პასუხისმგებლობა და ავტონომია**

სამართლის ბაკალავრი:

* აღიარებს „მთელი სიცოცხლის განმავლობაში სწავლის“ პრინციპის მნიშვნელობასა და პროფესიული განვითარების გაგრძელების აუცილებლობას, რასაც ცხადყოფს განგრძობითი განათლების შესახებ შემუშავებული სტრატეგია;
* კონსტრუქციულად და კრიტიკულად აანალიზებს საკუთარი სწავლის შედეგებს; შეუძლია სწავლაზე პასუხისმგებლობის აღება; იმ მიმართულებების ამოცნობა, რომლებშიც საჭიროა ცოდნის, უნარებისა ან ღირებულებების გაუმჯობესება; აგრეთვე, გეგმის მომზადება, რომელიც ცხადყოფს აღნიშნული გაუმჯობესების მიღწევის გზებს;
* აღიარებს იურისტის ეთიკურ და პროფესიულ პრაქტიკასთან დაკავშირებული სტანდარტების საჭიროებას და შესაბამის შემთხვევებში მოქმედებს აღნიშნული სტანდარტების დაცვით, კეთილსინდისიერად; ;
* აცნობიერებს საზოგადოებაში სამართლისა და იურისტის პროფესიის როლს, სტაბილური, დემოკრატიული და სოციალურ სამართლიანობაზე დაფუძნებული საზოგადოების განვითარებაში.

1. **სამართალში მაგისტრის აკადემიური ხარისხის მოსაპოვებლად აუცილებელი სწავლის შედეგები:**
   1. **ცოდნა და გაცნობიერება**

სამართალში მაგისტრის აკადემიური ხარისხის მოპოვებისას, სამაგისტრო პროგრამის პროფილის გათვალისწინებით, საჯარო, კერძო, სისხლის, საერთაშორისო სამართლის ან/და სამართლის კონკრეტულ/ვიწრო სფეროში, სტუდენტი:

* გამოარჩევს სამართალსა და/ან სამართლებრივი სისტემის ფუნქციონირებასთან დაკავშირებულ აქტუალურ ან სხვაგვარად მნიშვნელოვან პრობლემას ან საკითხს. ასევე, აიდენტიფიცირებს, აანალიზებს და დოკუმენტურად აფორმებს განვითარების მიმდინარე ტენდენციებს, გამოყენებულ თეორიებსა და უახლეს სამეცნიერო მიდგომებს;
* კრიტიკულად მიმოიხილავს თანამედროვე ეროვნული კანონმდებლობის განვითარების ტენდენციებსა და გამოწვევებს, აიდენტიფიცირებს შესაძლო საჭირო რეფორმებს;
* აღწერს სამართლის სფეროსა ან/და პროფესიულ პრაქტიკაში არსებული თანამედროვე პრაქტიკულ ან/და თეორიულ პრობლემებს; ახდენს მათი გადაჭრის ძირითადი მეთოდური პრინციპების იდენტიფიცირებას ეროვნული და საერთაშორისო გამოცდილების გამოყენებით, მათ შორის, უახლესი ეროვნული და საერთაშორისო სასამართლო პრაქტიკის განზოგადებით;
* აცნობიერებს შედარებით-სამართლებრივი მეთოდის არსს და ამ მეთოდის გამოყენების დანიშნულებას; აიდენტიფიცირებს საერთაშორისო და შიდასახელმწიფოებრივი სამართლის ურთიერთკავშირისა და ურთიერთმიმართების პრობლემას; ხსნის ევროკავშირში გამოყენებულ დარგობრივ კანონმდებლობას, აღწერს ჰარმონიზაციის მიმდინარე ტენდენციებს; ხსნის სამეცნიერო მიღწევებისა და პრეცედენტული სამართლის ეროვნულ სამართალზე გავლენის მნიშვნელობას;
* აანალიზებს კომპლექსურ სამართლებრივ პრობლემებს, იცის მათი ფორმულირების გზები და განმარტების მეთოდების გამოყენებით მათი გადაჭრის გზები;
* ზეპირსიტყვიერი და წერილობითი დემონსტრირების გზით მკაფიოდ აცნობიერებს კვლევის თანამედროვე დარგობრივი მეთოდებისა და პროფესიული სამეცნიერო ტექსტების შექმნის ძირითად აღიარებულ წესებსა და პრინციპებს;
* გეგმავს სამეცნიერო-კვლევითი პროცესს ეფექტურად კვლევის შესაბამისი, მათ შორის, სამართლებრივი კვლევის ეფექტური მეთოდოლოგიის გამოყენებით; შეუძლია სამეცნიერო კვლევით პროექტის/ნაშრომის შემუშავება;
* აჩვენებს მოსამართლეებთან კომუნიკაციის წესების ცოდნას, კრიტიკულად აცნობიერებს მოსამართლეთა დისციპლინური პასუხისმგებლობის, დაცვისა და მოსამართლეთა დამოუკიდებლობის მნიშვნელობას.
  1. **უნარი**

სამართლის მაგისტრს შეეძლება:

* კომპლექსური და ზედმიწევნითი კვლევის ჩატარება, რომელიც მნიშვნელოვანია კონკრეტული სწავლის სფეროსთან მიმართებით და ამ კვლევის გამოყენება თანამედროვე, ინოვაციური, ორიგინალური ანალიზისა და დასკვნების შესამუშავებლად, შესაბამისი აკადემიური და პროფესიული საზოგადოებებისათვის კვლევის შედეგების პრეზენტაციის ჩათვლით;
* პრაქტიკული გამოყენების გზით უცნობ ან მულტიდისციპლინურ გარემოში რთული პრობლემების ანალიზისა და გადაწყვეტის შესაბამისი გზების, სამართლებრივი პრობლემის/ კონფლიქტის დასაძლევად/შესაფასებლად კვლევის დამოუკიდებლად განხორციელების დემონსტრირება, კვლევის უახლესი მეთოდების/მიდგომების, ეროვნული და უცხოური სამართლებრივი საინფორმაციო რესურსების გამოყენებით და მისი შედეგების საჯარო პრეზენტაცია აკადემიური და პროფესიული საზოგადოებებისათვის;
* სამართლებრივ საკითხებზე არსებული რთული ან არასრული ინფორმაციის დამუშავება, კრიტიკული ანალიზი და მის საფუძველზე შესაბამისი დასკვნებისა ან სხვა ტიპის არგუმენტირებული შეხედულების მომზადება;
* მოქმედი კანონმდებლობის ანალიზი მისი სრულყოფის საჭიროების თვალსაზრისით; კანონმდებლობის ხარვეზების გამოვლინება და მათი გადალახვის გზების ჩამოყალიბება;
* ნორმატიულ-სამართლებრივი აქტების პროექტების მომზადება, სწავლის კონკრეტულ სფეროში, ეროვნული და საერთაშორისო მოვლენების უახლესი ტენდენციების გათვალისწინებით; მომზადებული პროექტების პოზიტიური და ნეგატიური შედეგების პროგნოზირება;
* წინააღმდეგობრივი სამოსამართლეო სამართლის ნებისმიერი ტენდენციის იდენტიფიცირება და ანალიზი, დამკვიდრებულ პრაქტიკასთან სინთეზით ალტერნატიული გადაწყვეტის გზების ძიება;
* სხვადასხვა წყაროებიდან, მათ შორის, საერთაშორისო წყაროებიდან, მიღებული სამართლებრივი და სხვა კვლევითი ინფორმაციის სისტემატიზირება, შედეგების ეფექტური ანალიზი;
* აქტუალური სამეცნიერო პრობლემის დამოუკიდებლად ჩამოყალიბება და მისი გადაწყვეტის სამეცნიერო გზების შეთავაზება; ახალი სამართლებრივი დეფინიციების ფორმირება; აქტუალურ სამართლებრივ საკითხზე დამოუკიდებლად და აკადემიური ეთიკის სტანდარტის დაცვით სამეცნიერო კვლევის განხორციელება თანამედროვე სამეცნიერო კვლევის მეთოდების გამოყენებით;
* კომპლექსური, არაპროგნოზირებადი ან მულტიდისციპლინური სამუშაო გარემოს დამოუკიდებელი და ეფექტური მართვა, მათ შორის, ეფექტური კომუნიკაცია იურიდიულ და არაიურიდიულ სტრუქტრულ ერთეულებთან.
  1. **პასუხისმგებლობა და ავტონომია**

სამართალში მაგისტრი:

* დამოუკიდებლად მუშაობს, ხოლო საჭიროების შემთხვევაში იღებს სახელმძღვანელო მითითებებს, კომპლექსური, არაპროგნოზირებადი ან მულტიდისციპლინური მასალისა თუ გარემოს სამართავად, მათ შორის, გეგმავს და მართავს სამუშაო დროს, შეიმუშავებს სტრატეგიულ მიდგომას კვლევასთან მიმართებით, ნაშრომის მოსამზადებლად;
* მონაწილეობს პროფესიული ცოდნისა და სამართლებრივი პრაქტიკის განვითარებაში, სტრატეგიული მიდგომების და/ან პრობლემის გადაჭრის ინოვაციური გზების გამოყენებით პროფესიულ წრეებსა თუ კოლეგებში, გამოცდილების გაზიარებითა თუ სხვების დახმარებით; ასევე, სხვების საქმიანობასა და პროფესიულ განვითარებაზე პასუხისმგებლობის აღებით; ფუნქციათა და დავალებათა გუნდში სწორი დელეგირებითა და დეტალებზე ორიენტირებით;
* აღიარებს და პატივს სცემს სამეცნიერო კვლევებში გამოყენებულ აკადემიურ და ეთიკურ სტანდარტებს; საჭიროების შემთხვევაში, მონაწილეობს ახალი ღირებულებების ფორმირებაში მხარეთა ინტერესების სამართლიანად დაბალანსების უზრუნველყოფის მიზნით; შეუძლია სამოსამართლო ეთიკის და მომიჯნავე პრინციპების დაცვით პროფესიული საქმიანობის განხორციელება;
* გეგმავს სამართლებრივი პრობლემური საკითხის კვლევას და დამოუკიდებლად, აკადემიური კეთილსინდისირების პრინციპის დაცვით ახორციელებს მას.

1. **სწავლება, სწავლა და შეფასება**

სწავლების, სწავლისა და შეფასების მეთოდები უნდა იყოს დოკუმენტირებული, საჯაროდ ხელმისაწვდომი ყველა დაინტერესებული პირისათვის და აუცილებელია სტუდენტზე ორიენტირებული სწავლების პრინციპებს ეფუძნებოდეს.

სწავლებისა და შეფასების მეთოდები თანხვედრაში უნდა იყოს შესაბამისი საგანმანათლებლო პროგრამის ზოგად მიზნებთან, სწავლის შედეგებსა და სპეციალურ კურსთან. სწავლებისა და სწავლის მეთოდებმა, შეფასების შესაბამისმა ამოცანებმა და კრიტერიუმებმა საშუალება უნდა მისცეს სტუდენტს წარმოაჩინოს მის სწავლებასთან დაკავშირებული სწავლის შედეგები და ამ დარგობრივ მახასიათებლთან ზოგადი შესაბამისობა.

სწავლის, სწავლებისა და შეფასების ქვემოთ ჩამოთვლილი მეთოდები სარეკომენდაციო ხასიათისაა, თუმცა სწავლა/სწავლებისა და შეფასების ყველაზე გავრცელებული ფორმებია. საგანმანათლებლო დაწესებულების მიერ შემოთავაზებული საგანმანათლებლო პროგრამა შეიძლება ითვალისწინებდეს მათგან მხოლოდ ზოგიერთს, ასევე, სხვა მეთოდებს. ყველა შემთხვევაში სამართლის სკოლა უნდა ახდენდეს სწავლების, სწავლისა და შეფასების მეთოდების რეგულარულ გადახედვას, განახლებას სწავლების/შეფასების საუკეთესო პრაქტიკისა და საინფორმაციო ციფრული ტექნოლოგიების განვითარების მიღწევების გაზიარება/დანერგვის გზით.

მიუხედავად იმისა, რომ სწავლების, სწავლისა და შეფასების ქვემოთ მოცემული მეთოდები სარეკომენდაციო ხასიათისაა, ავტორებს მიაჩნიათ, რომ სწავლების მეთოდების შერჩევისას მნიშვნელოვანია მიღწეულ იქნას ამ დარგობრივი მახასიათებელით განსაზღვრული სწავლის შედეგები.

ავტორები ითვალისწინებენ იმას, რომ სწავლების, სწავლისა და შეფასების მეთოდების ადეკვატურობა, აგრეთვე, მატერიალურ-ტექნიკური რესურსების, მათ შორის, ადამიანური რესურსების ოდენობა და ხარისხი ექვემდებარება პერმანენტულ გარე შეფასებას საგანმანათლებლო პროგრამის აკრედიტაციის გზით. ამ პროცესში განსაკუთრებული ყურადღება უნდა მიექცეს სტუდენტის მიერ საკუთარი ცოდნის, უნარებისა და ღირებულებების რეგულარულად გამოყენების შესაძლებლობების არსებობის მნიშვნელობას. სტუდენტმა უნდა შეძლოს სწავლაში აქტიურად ჩართვა და პრაქტიკაში თეორიული ცოდნის გამოყენება, რეალურ ან რეალისტურ სიტუაციებსა და ვარიანტებზე დაყრდნობით. სწავლის პროცესში პასიური ჩართულობა (როგორიცაა ლექციებზე დასწრება) საკმარისი არ არის, თუ ის სწავლების ძირითადი ან ერთადერთი ფორმაა.

* 1. **სწავლების მეთოდები:**
* ლექცია;
* სემინარი/სამუშაო ჯგუფი;
* პრაქტიკული მეცადინეობა/პრაქტიკუმი;
* ონლაინ სწავლება;
* კლინიკური სწავლება;
* რეპეტიტორიუმი;
* ტუტორიალი;
* კონსულტაცია;
* პროფესიული პრაქტიკა (უმაღლესი განათლებისII საფეხური).
  1. **სწავლის მეთოდები:**
* წიგნის/სასამართლო გადაწყვეტილების/ნორმატიული მასალის დამოუკიდებლად დამუშავება/განმარტება /ინტერპრეტირება;
* ვერბალური პროფესიული მოხსენების მომზადება, კითხვებზე პასუხების მომზადება;
* წერითი დავალებების შესრულება;
* კვლევის თეზისების დამოუკიდებლად, ხელმძღვანელის მითითებების შესაბამისად მომზადება;
* კვლევის თეზისების დამოუკიდებლად (უმაღლესი განათლების II საფეხური) მომზადება;
* პროფესიულ ან/და კლინიკურ გარემოში კეთებით სწავლა.
  1. **სწავლა-სწავლებისას გამოსაყენებელი აქტივობები:**
* ვერბალური კომუნიკაცია;
* წერითი დავალება;
* ჯგუფური, მათ შორის, მცირე ჯგუფში მუშაობა;
* დისკუსია/დებატები;
* პრობლემაზე დაფუძნებული სწავლება;
* თანამშრომლობითი სწავლება;
* კაზუსის ამოხსნის მეთოდი;
* შემთხვევაზე დაფუძნებული სწავლება (Case Study) - მაგისტრატურა;
* გონებრივი იერიში;
* როლურის/სიტუაციური თამაშები;
* დემონსტრირების/პრეზენტირების მეთოდი;
* სწავლების ენასა და ერთ-ერთ ევროპულ ენაზე პროფესიული კომუნიკაციის მეთოდები;
* კვლევის მეთოდები (უმაღლესი განათლების II საფეხური)
* ინფორმაციის მოძიების მეთოდები;
* ინდივიდუალური (დამოუკიდებელი) მუშაობა.

სწავლება-სწავლის პროცესში გამოყენებული აქტივობები ერთმანეთს ავსებს და ერთმანეთში გადადის. პროგრამის განმახორციელებელი აკადემიური და მოწვეული პერსონალი შესაძლოა იყენებდეს ზემოთჩამოთვლილ ერთ/რამდენიმე აქტივობას ან ნებისმიერ სხვა აქტივობას, კონკრეტული სასწავლო ამოცანიდან გამომდინარე.

* 1. **შეფასების მეთოდები:**
* ვერბალური პროფესიული მოხსენება, დებატებში/დისკუსიებში/პროფესიულ კამათში მონაწილეობა;
* საჯარო პრეზენტაცია სწავლების ენაზე;
* საჯარო პრეზენტაცია ერთ-ერთ ეროპულ ენაზე;
* კლინიკური სწავლებისას კლიენტთა მომსახურება (წერითი/ზეპირი კომუნიკაცია);
* კვლევის თეზისები და სხვა წერილობითი პროფესიული დავალებები (პროექტები);
* მიმღები ორგანიზაციის მიერ გამოყოფილი მენტორისა და პრაქტიკის ხელმძღვანელის საერთო კოორდინაციით პრაქტიკული სამუშაოების წარმოება და გაწეულ სამუშაოზე ანგარიშის შედგენა/წარმოდგენა;
* კაზუსის ამოხსნა;
* შემთხვევის (,,ქეისის“) განხილვა /ანალიზი;
* შუალედური და ფინალური გამოცდები (წერითი ან კომბინირებული - ვერბალური/წერითი);
* სტუდენტის მიერ ნაჩვენები შედეგების კრიტიკული და კონსტრუქციული უკუკავშირი.

1. **დამატებითი ინფორმაცია** 
   1. **აკადემიური პერსონალი**

სამართლის სკოლას უნდა ჰყავდეს შესაბამისი რაოდენობის, კვალიფიკაციისა და გამოცდილების მქონე აკადემიური პერსონალი, რომელიც უზრუნველყოფს სამართალში შესაბამისი საგანმანათლებლო პროგრამისა და ამ დარგობრივი მახასიათებლების მოთხონების შესრულებას;

* 1. **რესურსები და ინფრასრუქტურა:**
* სათანადოდ დაფინანსებული და მუდმივად განახლებადი დარგობრივი საბიბლიოთეკო ფონდები და სამართალში ელექტრონული საძიებო საბიბლიოთეკო წყაროები;
* განახლებად საკანონმდებლო ბაზებთან უწყვეტი კავშირი;
* საკომუნკაციო სისტემები;
* იურიდიული კლინიკა/კლინიკები;
* იმიტირებული სამართლებრივი პროცესების გამართვის საშუალებები;
* სხვა მატერიალურ-ტექნიკური საშუალებები და მექანიზმები, რომლებიც უზრუნველყოფს აკადემიური პერსონალისა და სტუდენტების სწავლა/სწავლების, კვლევის განხორციელებისა და პრაქტიკული უნარების განვითარების შესაძლებლობებს.
  1. **მარეგულირებელი კანონმდებლობა:**
* საქართველოს ორგანული კანონი საქართველოს საკონსტიტუციო სასამართლოს შესახებ;
* საქართველოს ორგანული კანონი საერთო სასამართლოების შესახებ;
* საქართველოს კანონი ადვოკატთა შესახებ;
* საქართველოს ორგანული კანონი პროკურატურის შესახებ;
* საქართველოს კანონი ნოტარიატის შესახებ.
  1. **მისანიჭებელი აკადემიური ხარისხი:**
* უმაღლესი განალების I საფეხურის საგანმანათლებლო პროგრამის დაძლევის შემთხვევაში სტუდენტს ენიჭება სამართლის ბაკალავრის აკადემიური ხარისხი; ამასთან, მოპოვებული 240 ECTS კრედიტიდან დარგობრივ სასწავლო დისციპლინებზე უნდა მოდიოდეს მინიმუმ 180 ECTS კრედიტი;
* უმაღლესი განალების II საფეხურის საგანმანათლებლო პროგრამის დაძლევის შემთხვევაში სტუდენტს ენიჭება მაგისტრის ხარისხი სამართალში, სამართლის სისტემის ერთ ან რამდენიმე დეტალურ ან/და კონკრეტულ სფეროში ან/და საერთაშორისო სამართალში;
* სამართალი, ბიზნესსა და ადმინისტრირებასთან ერთად, სწავლის სფეროების მოქმედი კლასიფიკატორის შესაბამისად ქმნის ერთ ფართო სფეროს (04) ინტერდისციპლინური საგანმანათლებლო პროგრამების განსახორციელებლად. ავტორების აზრით, პერსპექტივაში, ფართო სფეროს ფარგლებში, ასევე, სხვა სფეროებთან კავშირში (მაგალითად, ICTs, განათლება და სხვ.), თუ მოხდება ინტერდისციპლინური საგანმანათლებლო პროგრამების შემოთავაზება, ინტერდისციპლინური საგანმანათლებლო პროგრამის დასრულების შემდეგ, აკადემიური ხარისხის მინიჭება სამართალშიც, შესაძლებელი უნდა იყოს მხოლოდ ეროვნული კვალიფიკაციების ჩარჩოს VII საფეხურზე (მაგისტრატურა), და ისიც, იმ შემთხვევაში, თუ ინტერდისციპლინურ პროგრამაზე დაშვების წინაპირობაა ბაკალავრის აკადემიური ხარისხის ფლობა სამართალში, ხოლო თავად სამაგისტრო ინტერდისციპლინური პროგრამის 50% ეძღვნება სამართალს, ამასთან, უზრუნველყოფილია ამ დარგობრივი მახასიათებელით გათვალისწინებული სწავლების შედეგების მიღწევა სამართალში.

1. **დარგობრივი მახასიათებლის შემმუშავებელი ჯგუფის წევრები**

|  |  |  |  |
| --- | --- | --- | --- |
| **№** | **სახელი, გვარი** | **ორგანიზაცია/დაწესებულება** | **თანამდებობა** |
|  | **კახი ყურაშვილი** | ა(ა)იპ - „ნიუ ვიჟენ უნივერსიტეტი“ | პროფესორი; სამუშაო ჯგუფის თავმჯდომარე. |
|  | **ანა ფირცხალაშვილი** | შპს „გრიგოლ რობაქიძის სახელობის უნივერსიტეტი“ | პროფესორი, საჯარო მმართველობისა და პოლიტიკის სკოლის დეკანი; სამუშაო ჯგუფის წევრი. |
|  | **ვახტანგ ზაალიშვილი** | შპს „შავი ზღვის საერთაშორისო უნივერსიტეტი“ | ასოცირებული პროფესორი, სამართალმცოდნეობის საბაკალავრო და შედარებითი კომერციული სამართლის სამაგისტრო პროგრამის ხელმძღვანელი; სამუშაო ჯგუფის წევრი. |
|  | **კონსტანტინე ჩოკორაია** | სსიპ - „ილიას სახელმწიფო უნივერსიტეტი“ | ასოცირებული პროფესორი, სამართლის სკოლის ხარისხის უზრუნველყოფის სამსახურის უფროსი; სამუშაო ჯგუფის წევრი. |
|  | **დავით ბოსტოღანაშვილი** | სსიპ - „ივანე ჯავახიშვილის სახელობის თბილისის სახელმწიფო უნივერსიტეტი | ასოცირებული პროფესორი; სამუშაო ჯგუფის წევრი. |
| 6. | **იოსებ ხუციშვილი** | თბილისის პროკურატურის შინაგან საქმეთა სამინისტრო | თბილისის პროკურატურის შინაგან საქმეთა სამინისტროს ორგანოებში საპროცესო ხელმძღვანელობის განყოფილების უფროსის მოადგილე; სამუშაო ჯგუფის წევრი. |
| 7. | **ზვიად გაბისონია** | სსიპ - შოთა რუსთაველის საქართველოს ეროვნული სამეცნიერო ფონდი | გენერალური დირექტორი; სამუშაო ჯგუფის წევრი. |
| 8. | **მიხეილ ბიჭია** | შპს „ევროპის უნივერსიტეტი“ | ასოცირებული პროფესორი; სამუშაო ჯგუფის წევრი. |
| 9. | **ზვიად როგავა** | შპს „აღმოსავლეთ ევროპის უნივერსიტეტი“ | იურიდიული ფაკულტეტის დეკანი, პროფესორი, სამართლის საბაკალავრო და საჯარო მმართველობის სამაგისტრო პროგრამების ხელმძღვანელი; სამუშაო ჯგუფის წევრი. |
| 10. | **ირინე ქურდაძე** | სსიპ - ივანე ჯავახიშვილის სახელობის თბილისის სახელმწიფო უნივერსიტეტი | საერთაშორისო სამართლის მიმართულების პროფესორი, საერთაშორისო ორგანიზაციების სამართლის მოდულის ხელმძღვანელი, აკადემიური საბჭოს წევრი; სამუშაო ჯგუფის წევრი. |
| 11. | **ქეთვან ხუციშვილი** | სსიპ - ივანე ჯავახიშვილის სახელობის თბილისის სახელმწიფო უნივერსიტეტი | პროფესორი, საერთაშორისო სისხლის სამართლისა და სისხლის სამართლის სფეროში საერთაშორისო თანამშრომლობის სასწავლო და კვლევითი ცენტრის დირექტორი; სამუშაო ჯგუფის წევრი. |
| 12. | **მარიკა გოგოლაძე** | სსიპ - „საქართველოს ნოტარიუსთა პალატა“, | გამგეობის თავმჯდომარე; სამუშაო ჯგუფის წევრი. |
| 13. | **ირაკლი ყანდაშვილი** | სსიპ - „ივანე ჯავახიშვილის სახელობის თბილისის სახელმწიფო უნივერსიტეტი“ | სამართლის დოქტორი; ადვოკატთა ასოციაციის აღმასრულებელი საბჭოს წევრი, საგანმანათლებლო საბჭოს თავმჯდომარე; სამუშაო ჯგუფის წევრი. |
| 14. | **ალექსანდრე იაშვილი** | იუსტიციის უმაღლესი სკოლა | მასწავლებელთა საბჭოს წევრი; სამუშაო ჯგუფის წევრი. |

1. დარგობრივი მახასიათებელი წარმოადგენს შუალედურ დოკუმენტს, რომელიც ეროვნულ კვალიფიკაციების ჩარჩოს აკავშირებს საგანმანათლებლო პროგრამასთან. იგი აღწერს იმ მინიმალურ სწავლის შედეგებს, რომელიც უნდა ჰქონდეს შესაბამისი დონისა და სწავლის სფეროს/დარგის კვალიფიკაციის მფლობელს, თუმცა არ ამოწურავს ამ სფეროსთან დაკავშირებულ სწავლის შედეგებს. ამასთან, დარგობრივი მახასიათებლის მიზანია საგანმანათლებლო პროგრამების მრავალფეროვნებისა და მოქნილობის უზრუნველყოფა. საგანმანათლებლო პროგრამის განმახორციელებელ დაწესებულებას შეუძლია დარგობრივ მახასიათებელში აღნიშნული სწავლის შედეგების სტრუქტურულად განსხვავებულად ჩამოყალიბება. [↑](#footnote-ref-1)